I august er det muligt at tage færgen til Livø ganske gratis. Men det gavner desværre ikke alle dem, det er tiltænkt.

Værsgo at gå ombord. Der er afgang fra Rønbjerg havn med kurs mod Livø. Det er kun anden dag med gratis færgeovergang, men turisterne tropper gladeligt op, selvom højsæsonen for ferie i uge 28 til 30 netop er slut. Det giver en længere sæson til øen. De mange besøgende på Livø er dog ikke kun godt nyt for Jesper Bergholdt, der er bestyrer på Livø Feriecenter. Han havde håbet på, at den ekstra turisme kunne være planlagt til højsæsonen. - Det er der, alle har fri, og det er der, hvor vi har kapacitet og mandskab, siger Jesper Bergholdt. Mangler arbejdskraft Store dele af Jesper Bergholdts personale er studerende, og de kan ikke blive på Livø, når deres sommerferie er slut. - Vi kan ikke tilbyde dem fuldtidsstillinger på samme måde, siger Jesper Bergholdt. Det er firmaet JK-shipping, der står bag færgeoverfarten, som har bestemt perioden for de gratis færgeovergange. I et skriftligt svar til TV2 Nord skriver direktør Jesper Dalstrup: - Da vi erfarede, at perioden som lå i juli sidste år kun skabte kaos, så syntes vi, at ideen med det må være, at man skal forlænge sæsonen. På den måde undgår vi kaos og er med til at lave gode oplevelser. Uenige om timing Jesper Dalstrup siger, at han desværre må indrømme, at de ikke har været enige med de forretningsdrivende på øen, men at de har holdt fast på deres erfaring fra sidste år. Desuden har rederiet fået mange positive tilbagemeldinger fra andre, som de har nær kontakt til, lyder det. Færgen sejler derfor nu gratis med turisterne frem til 12. september. Tilbage på Livø må Jesper Bergholdt få det bedste ud af det. - Jeg kan ikke forstå, at der ikke bliver taget hensyn til de forretningsdrivende som denne pakke egentlig burde tilgodese. Også færgen på Læsø sejler gratis fra 9. august.